Kamenický, Ladislav, poslanec NR SR (2021-05-13):
Ďakujem pekne. Vážené dámy, vážení páni, bavíme sa o skrátenom legislatívnom návrhu, teda k tomuto štátnemu rozpočtu, a preto nebudem hovoriť až tak veľa o obsahu, to sa prihlásim do rozpravy v prvom čítaní. Chcem opraviť pána ministra, neviem, kto tu bude teda poobede, lebo teraz máme skrátené legislatívne konania a Igor Matovič určite na tom prvom čítaní nebude. Takže nebavme sa tu, že Igor Matovič tu nemal byť. Ja považujem za nehoráznosť, nehoráznosť, že zo dňa na deň, zvečera do rána sa predloží navýšenie rozpočtu, ktorý je zákonom roka, do Národnej rady o 3,5 mld. To, čo povedal kolega, áno, to je celý výber dane z príjmu fyzických osôb. Viac ako výber dane z príjmu právnických osôb. Polovička celej dépeháčky za celý rok. A my sa tu ideme baviť v skrátenom legislatívnom konaní o takto dôležitej veci. To sú peniaze, čo stále rozprávate, vašich daňových poplatníkov, vašich voličov. Tu si niekto povie, že lusknutím prsta navýši výdavky o 3,5 mld. Nebudem hovoriť tie čísla a už som tu spomínal to, že vy ste si nafúkli výdavky oproti roku 2019 o 50 %, 50 %. Toto je to šetrenie? Toto je ten Útvar hodnoty za peniaze? Ďalej sa budem k tomu vyjadrovať potom v rozprave. Ale opäť k tomu postupu. Ja som sa dnes ponáhľal na výbor pre financie a rozpočet, boli zápchy v Bratislave, prišiel som asi o päť minút neskôr, ale začalo sa asi o desať neskôr, lebo aj iní kolegovia mali problém. Ale čakal som, že dostanem odpovede na moje otázky, že aká je štruktúra, aký je, aká je štruktúra tých výdavkov. Viete, pán minister, nemám ho tu teda, pánovi Budajovi to zbytočne budem hovoriť, ale dôležité je, čo je na týchto dvoch stranách. Nie to, čo je v tej predkladacej správe. Lebo tu sa hovorí 2,4 mld. nie na to, čo ste hovorili, pán minister, ale do Všeobecnej pokladničnej správy, ide to na rezervu na COVID navýšenie. Čo sme sa dozvedeli? Nič. Že máme schváliť alebo teda nie my, ale to bol asi odkaz pre poslancov SaS, aby schválili zákon o dlhovej brzde a všetko bude v poriadku. Na to som odpovedal, tak dlh a výdavky sú v rukách tejto vlády a keď si táto vláda povie, že tie výdavky nebude míňať, nepotrebuje žiadne výdavkové limity. Je to vo vašich rukách. Čo sa týka postupu, nevieme nič o tom, čo idete schvaľovať. Pani Pleštinská, tieto agitky si nechajte, to sem proste nepatrí, tu sa bavíme o peniazoch. Viete, čo idete, za čo idete hlasovať? Ja nie. Ja som bol minister financií. Ekonómovia sa pýtajú, ekonómovia sa pýtajú, kam tie výdavky idete dávať. Vrátim sa k tomu, lebo ma tu upozorňuje, pán minister, pri rozprave. Ale toto je proste neprijateľné, aby sme sa tu bavili v skrátenom legislatívnom konaní o tak dôležitej veci. O rozpočte by sme sa nemali vôbec baviť v skrátenom legislatívnom konaní. To považujem za vylúčené. Jeden deň to príde, doobeda, ráno si dáme o pol deviatej výbor, to som sa dozvedel včera večer. Keby som nemohol tak ani, tak bohužiaľ. Teraz rýchlo si tu schválime o jedenástej skrátené legislatívne konanie, prvé čítanie, druhé, bum a 3 a pol miliardy v lufte a nevieme, na čo idú. Nevieme. Takže o obsahu budem hovoriť bližšie potom v tom prvom čítaní, určite nie za prítomnosti Igora Matoviča, ktorý je v Spojených štátoch, možno rieši agendu pána Sulíka alebo neviem koho. Lebo on na to má čas a rozpočet tu hodí len tak do vlády, bez neho sa to schváli a ide to dokonca v parlamente. To je nehoráznosť! Nehoráznosť! Ďakujem pekne.